Når Banedanmark har bestemt, hvordan Aarhus H skal ombygges, kan Bruuns Galleri udvides og rutebilstationen flyttes.

Annonce

Aarhus Hovedbanegård skal blive liggende, hvor den ligger.

Sådan forestiller tegnestuerne Cobe og Transform sig, at området fra Sønder Allé op ad Ny Banegårdsgade byudvikles, når rutebilstationen er flyttet op til Aarhus H. Projektet er stærkt forsinket på grund af Togfonden.

Det står klart, efter at Banedanmark nu opgiver at flytte banegården i forbindelse med den kommende elektrificering.

Når en flytning kom på tale, skyldes det, at der i dag ikke er plads til togenes køreledninger under loftet af Aarhus Hovedbanegård. I den forbindelse fik Banedanmark sidste år en ide: Vi bygger en helt ny banegård med tilstrækkelig frihøjde i Banegraven tæt på den nuværende hovedbanegård.

»Men den løsning har vi måttet droppe. Den har vist sig ikke at give de ønskede fordele,« siger Betina S. Lose, sektionschef i BaneDanmarks Anlægsudvikling.

To løsninger er stadig i spil: Den ene går ud på skrælle noget af Bruunsbro og mellembygningen mellem banegårdshal og Bruun's Galleri, så der bliver plads til køreledninger.

Det er fem år og et byrådsvalg siden alle tænkte: »Nu er den dér. Nu får vi endelig flyttet rutebilstationen op til banegården, hvor den hører hjemme«.

På et pressemøde i juni 2011 kunne daværende teknik- og miljørådmand Laura Hay (V) sammen med Steen & Strøms udviklingsdirektør, Karen Nielsen, præsentere en plan for en ny busterminal i tilknytning til Aarhus H med en udbygning af Bruuns Galleri ovenpå.

Men siden da er der ikke sket alverden med flytteplanerne. Rutebilstationen ligger, hvor den altid har ligget: På hjørnet af Fredensgade og Sønder Allé - alt for langt fra Aarhus H og togene.

Og Bruuns Galleri har den størrelse, butikscentret altid har haft.

Annonce

Togfonden

Det er Helle Thorning-Schmidt-regeringens planer om en togfond, der fik bremset ikke alene udvidelsen af butikscentret og flytningen af rutebilstationen. Den byudvikling, der under navnet »Perlekæden« skulle foregå ned ad Ny Banegårdsgade og på rutebilstationens område, har også trukket håndbremsen.

Det skyldes en detalje i Togfondens afsnit om at elektrificere hele den jyske længdebane mellem Fredericia og Lindholm:

Elektriske togs køreledninger rager så højt op, at de ikke kan komme under Bruuns Bro og ind til perronerne på Aarhus H.

Så siden september 2013, da daværende transportminister, Pia Olsen Dyhr (SF) præsenterede Togfonden, har Banedanmark grublet over udfordringerne på Aarhus H.

En løsning er at sænke skinnerne.

En anden at hæve Bruuns Bro og banegården, så der bliver plads til elektriske tog og deres køreledninger.

Og da der af hensyn til ældre, gangbesværede og handicappede skal være en niveaufri gennemgang fra busterminal til banegård, kan man ikke komme i gang med at bygge ny busterminal, før man kender banegårdens fremtidige højde.

Annonce

VVM-undersøgelse

Den kender man, når den VVM-undersøgelse, der til oktober kommer i offentlig høring, er overstået og transport- og bygningsminister Hans Christian Schmidt har truffet en beslutning.

»Enten sætter han projektet i stå, fordi han synes, at det er for dyrt. Eller også vælger han et af forslagene og sender det til Folketinget i form af en anlægslov,« siger Ole Gregor, Center for Byudvikling og Mobilitet i Aarhus Kommune.

Offentlighedsfasen varer otte uger og Ole Gregor vurderer, at ministeren næppe når at sende anlægsloven til Folketinget i den samling, der begynder efter nytår.

Hvis ministeren vælger at sænke skinnerne, kan proppen gå af flasken, så en ny rutebilstation og en udvidelse af Bruuns Galleri kan komme i gang sammen med »Perlekæden«.

Hvis han vælger at hæve banegården, må man vente, til man kender den præcise højde.

Det vil sige, at den nye busterminal flyttes til et dæk i tilknytning til Aarhus H. Over terminalen har Bruuns Galleri planlagt 30 nye butikker på et samlet butiksareal på cirka 8000 kvadratmeter.

Annonce

Helhedsplan

»Perlekæden« er en helhedsplan for hele området fra banegården, ned ad Ny Banegårdsgade over den gamle rutebilstation ned mod havnen.

Planen er tegnet af tegnestuerne Cobe, København, og århusianske Transform. Navnet »Perlekæden« kommer af, at projektet består af en stribe »perler« som udgøres af de gamle karreer langs Ny Banegårdsgade samt nyt bolig- og kontorbyggeri.